เซ็นทรัล นอร์ทวิลล์

เซ็นทรัล นอร์ทวิลล์ (อังกฤษ: Central NorthVille, เดิม: เซ็นทรัล รัตนาธิเบศร์) เป็นโครงการพัฒนาพื้นที่พาณิชยกรรมแบบประสมในประเทศไทย ตั้งอยู่บนพื้นที่ 59 ไร่ ริมถนนรัตนาธิเบศร์ ในพื้นที่ตำบลบางกระสอ อำเภอเมืองนนทบุรี จังหวัดนนทบุรี ซึ่งเดิมเป็นศูนย์การค้าสยามจัสโก้ สาขารัตนาธิเบศร์ บริหารงาน บริษัท เซ็นทรัลพัฒนา จำกัด (มหาชน) โครงการประกอบด้วยศูนย์การค้าขนาดใหญ่ โรงแรม บ้านจัดสรร และอาคารชุดที่พักอาศัย โดยโครงการเปิดให้บริการครั้งแรกเมื่อเดือนพฤศจิกายน พ.ศ. 2534 ก่อนปิดทำการชั่วคราวเมื่อเดือนมกราคม พ.ศ. 2567 เพื่อรื้อถอนอาคารและก่อสร้างขึ้นใหม่ทั้งหมด โดยอาคารหลังใหม่เปิดทำการเมื่อวันที่ 3 กรกฎาคม พ.ศ. 2569 ประวัติ เริ่มต้นโครงการ เซ็นทรัล นอร์ทวิลล์ เริ่มต้นครั้งแรกในฐานะ ศูนย์การค้าสยามจัสโก้ สาขารัตนาธิเบศร์ โดยบริษัท สยามจัสโก้ จำกัด (สยามจัสโก้) เริ่มเปิดให้บริการเมื่อเดือนพฤศจิกายน พ.ศ. 2534 โดยเป็นสาขาของสยามจัสโก้ที่มีขนาดใหญ่ที่สุดในประเทศไทยในขณะนั้น โครงการประกอบด้วยห้างสรรพสินค้า ซูเปอร์มาร์เก็ต และร้านค้าเช่าต่าง ๆ เปิดทำการเป็นจำนวนมาก และได้รับความนิยมในฐานะศูนย์การค้าขนาดใหญ่แห่งหนึ่งที่ตั้งอยู่ในพื้นที่ชานเมืองกรุงเทพมหานครฝั่งเหนือ แต่ต่อมาโครงการกลับประสบปัญหาจากปัญหาค่าเงินบาทลอยตัว จนสยามจัสโก้ต้องลดพื้นที่ลงบางส่วน ทำให้ใน พ.ศ. 2544 บริษัท เซ็นทรัล รีเทล คอร์ปอเรชั่น จำกัด ได้เข้ามาเช่าพื้นที่ส่วนที่สยามจัสโก้ปิดไปเกือบทั้งหมด เพื่อปรับปรุงใหม่เป็น เซ็นทรัล เพาเวอร์ เซ็นเตอร์ โดยเพิ่มร้านค้าต่าง ๆ ในกลุ่มเซ็นทรัล อันได้แก่ บีทูเอส ซูเปอร์สปอร์ต เพาเวอร์บาย และโฮมเวิร์ค เข้ามาเปิดทำการร่วมกับสยามจัสโก้ที่ลดพื้นที่ลงเหลือเพียงแค่ส่วนของซูเปอร์มาร์เก็ตในท้ายที่สุด เปลี่ยนผ่านสู่เซ็นทรัลพัฒนา สองปีต่อมาในเดือนธันวาคม พ.ศ. 2546 บริษัท เซ็นทรัลพัฒนา จำกัด (มหาชน) ได้ประกาศเข้าซื้อที่ดินทั้งผืน 59 ไร่ ซึ่งรวมถึงอาคารศูนย์การค้าจัสโก้ รัตนาธิเบศร์ ทั้งหลังจากสยามจัสโก้ในราคารวม 650 ล้านบาท โดยหลังจากธุรกรรมแล้วเสร็จเมื่อวันที่ 30 ธันวาคม พ.ศ. 2546 เซ็นทรัลพัฒนาได้ประกาศเปลี่ยนชื่อศูนย์การค้าแห่งนี้ใหม่เป็น เซ็นทรัล รัตนาธิเบศร์ ทาวน์ เซ็นเทอร์ ยกระดับจากโครงการเซ็นทรัล เพาเวอร์ เซ็นเตอร์ เดิมขึ้นเป็นศูนย์การค้าแบบครบวงจร และยังคงมีร้านค้าหลักในกลุ่มเซ็นทรัลเปิดทำการร่วมกับ จัสโก้ ซูเปอร์มาร์เก็ต ที่ถูกเปลี่ยนผู้บริหารจากสยามจัสโก้เป็น บริษัท ซีอาร์ซี เอโฮลด์ จำกัด ตั้งแต่วันที่ 1 มกราคม พ.ศ. 2547 เพื่อทำการปรับปรุงใหม่ทั้งหมดเป็น ท็อปส์ ซูเปอร์มาร์เก็ต ในเวลาต่อมา หลังจากนั้นเซ็นทรัลพัฒนาได้ดำเนินการก่อสร้างส่วนต่อขยายของอาคารศูนย์การค้า ปรับพื้นที่บางส่วนเพื่อให้ห้างสรรพสินค้าโรบินสันและโรงภาพยนตร์เอสเอฟ ซีเนม่า ซิตี้เข้ามาเปิดทำการ โดยส่วนต่อขยายส่วนแรกสุดถูกพัฒนาแล้วเสร็จในเดือนมิถุนายน พ.ศ. 2548 ก่อนที่จะแล้วเสร็จทั้งโครงการในเดือนกันยายน พ.ศ. 2549 ซึ่งในครั้งนี้ได้มีการเปลี่ยนชื่อศูนย์การค้าใหม่อีกครั้งเป็น เซ็นทรัลทาวน์ รัตนาธิเบศร์ และเป็นศูนย์การค้าแห่งที่สองของเซ็นทรัลพัฒนาที่ปรับตราสัญลักษณ์มาใช้ตราสัญลักษณ์รูปแบบใหม่ที่สื่อถึงอัตลักษณ์ของศูนย์การค้าได้ชัดเจนมากขึ้น ถัดจากศูนย์การค้าเซ็นทรัลเวิลด์ที่ปรับตราสัญลักษณ์ใหม่ก่อนหน้านี้ รวมถึงเซ็นทรัลพัฒนาเองก็ยังได้ใช้ศูนย์การค้าแห่งนี้เป็นต้นแบบของตัวแบบ เซ็นทรัลทาวน์ ที่จะนำไปใช้ในการขยายสาขาของเซ็นทรัลพัฒนาในพื้นที่ต่างจังหวัดในอนาคต และเป็นการแยกกลุ่มลูกค้าออกจากตัวแบบ เซ็นทรัลพลาซา อย่างชัดเจน กล่าวคือ เซ็นทรัลทาวน์ จะใช้กับศูนย์การค้าที่มีห้างสรรพสินค้าโรบินสันเป็นห้างสรรพสินค้าหลักในโครงการ ซึ่งขณะนั้นได้มีการประกาศว่าโครงการ เซ็นทรัล แอร์พอร์ต พลาซา ก็จะถูกเปลี่ยนเป็น เซ็นทรัลทาวน์ เชียงใหม่ ด้วย ในขณะที่ เซ็นทรัลพลาซา จะเน้นใช้กับศูนย์การค้าที่มีห้างสรรพสินค้าเซ็นทรัลเป็นห้างสรรพสินค้าหลักในโครงการแทน แต่แล้วแผนการใช้ตราสัญลักษณ์ เซ็นทรัลทาวน์ กลับล้มเหลวเนื่องจากลูกค้าไม่คุ้นชิน และเกิดความสับสนอย่างหนักเนื่องจากหาความแตกต่างระหว่าง เซ็นทรัลพลาซา กับ เซ็นทรัลทาวน์ ไม่ออก ทำให้ในปลายปี พ.ศ. 2549 เซ็นทรัลพัฒนาได้ประกาศเปลี่ยนชื่อศูนย์การค้าแห่งนี้ใหม่ พร้อมกับประกาศเปลี่ยนชื่อของ เซ็นทรัล บางนา ซึ่งในขณะนั้นใช้ชื่อศูนย์การค้าว่า เซ็นทรัลซิตี้ บางนา ให้เป็น เซ็นทรัลพลาซา ตราเดี่ยวโดยไม่มีการแยกกลุ่มระหว่าง เซ็นทรัลทาวน์ กับ เซ็นทรัลพลาซา อีก ก่อนที่จะดำเนินการติดตั้งตราสัญลักษณ์เซ็นทรัลพลาซา และใช้ชื่อศูนย์การค้าว่า เซ็นทรัลพลาซา รัตนาธิเบศร์ นับตั้งแต่นั้น ก่อนที่จะลดชื่อเหลือเพียง เซ็นทรัล รัตนาธิเบศร์ ใน พ.ศ. 2565 รื้อถอนอาคาร และยกระดับโครงการใหม่ ต่อมาในราว ๆ พ.ศ. 2566 เกิดข่าวลืออย่างหนักว่า เซ็นทรัลพัฒนาได้ยกเลิกแผนการบูรณะศูนย์การค้าเซ็นทรัล รัตนาธิเบศร์ ซึ่งจะมาพร้อมกับการติดตั้งตราสัญลักษณ์ใหม่ของศูนย์การค้า เปลี่ยนเป็นการทุบอาคารทิ้งทั้งหลังเพื่อดำเนินการก่อสร้างใหม่ทั้งหมด ซึ่งข่าวลือเริ่มมีความชัดเจนขึ้นหลังจากที่ อินเด็กซ์ ลิฟวิ่งมอลล์ ประกาศปิดสาขาในเซ็นทรัล รัตนาธิเบศร์ แล้วย้ายไปยังโครงการลิตเติล วอล์ก รัตนาธิเบศร์ ที่อยู่ฝั่งตรงข้าม ก่อนที่ บีเอ็นบี โฮม (โฮมเวิร์คและบ้านแอนด์บียอนด์เดิม) จะประกาศปิดทำการก่อนในเวลาถัดมา และท้ายที่สุดเซ็นทรัลพัฒนาได้ประกาศปิดศูนย์การค้าเซ็นทรัล รัตนาธิเบศร์ ลงอย่างเป็นทางการเมื่อเดือนพฤศจิกายน พ.ศ. 2566 และมีกำหนดปิดทำการ 31 มกราคม พ.ศ. 2567 ซึ่งจะเป็นการปิดทำการเฉพาะอาคารศูนย์การค้าหลักที่เป็นอาคารสยามจัสโก้ รัตนาธิเบศร์เดิมเท่านั้น ในขณะที่อาคารฝั่งอินเด็กซ์ ลิฟวิ่ง มอลล์ จะเปิดทำการปกติโดยมีร้านค้าบางส่วน รวมถึงธนาคาร ท็อปส์ และซูเปอร์สปอร์ต ย้ายเข้าไปเปิดสาขาชั่วคราวในอาคารแทน เซ็นทรัลพัฒนาให้เหตุผลว่าโครงสร้างอาคารเดิมยากต่อการปรับปรุงและขยายพื้นที่ รวมถึงพฤติกรรมและกำลังซื้อของลูกค้าในย่านเปลี่ยนไป จึงจำเป็นต้องรื้อถอนอาคารทั้งหมดเพื่อดำเนินการก่อสร้างใหม่เป็นโครงการพัฒนาพื้นที่พาณิชยกรรมแบบประสม เพื่อให้โครงการมีขนาดใหญ่มากขึ้น รองรับการใช้งานได้หลากหลายจุดประสงค์มากขึ้น และยังรวมถึงมีแผนการก่อสร้างทางเดินเชื่อมสถานีแยกนนทบุรี 1 ที่อาคารเดิมไม่สามารถทำได้ด้วย การรื้อถอนและก่อสร้างจะใช้เวลา 2 ปี และมีกำหนดเปิดทำการใหม่อีกครั้งใน พ.ศ. 2569 ต่อมาเมื่อวันที่ 20 มีนาคม พ.ศ. 2569 เซ็นทรัลพัฒนาได้เปิดตัว เซ็นทรัล รัตนาธิเบศร์ รูปแบบใหม่ โดยครั้งนี้เซ็นทรัลพัฒนาได้ประกาศเปลี่ยนชื่อศูนย์การค้าใหม่อีกครั้งเป็นครั้งที่ 5 เป็น เซ็นทรัล นอร์ทวิลล์ และรวมเข้าตัวแบบซีรีส์ วิลล์ เป็นสาขาที่ 3 มีจุดเด่นในการพัฒนาโครงการเป็นโครงการศูนย์การค้าในร่มที่ผสานการออกแบบในรูปแบบกลางแจ้งได้อย่างลงตัว เน้นการใช้แสงธรรมชาติ และใช้ต้นไม้ตกแต่งให้เป็นธรรมชาติเหมือนกับ เซ็นทรัล อีสต์วิลล์ และเซ็นทรัล เวสต์วิลล์ ก่อนหน้านี้ โดยพื้นที่อาคารได้ขยายเพิ่มสองเท่าจากอาคารเดิมเป็น 210,000 ตารางเมตร ทำให้กลายเป็นสาขาในรูปแบบวิลล์ที่มีพื้นที่อาคารใหญ่ที่สุดในทันที และเมื่อโครงการพัฒนาแล้วเสร็จ เซ็นทรัลพัฒนามีแผนปรับปรุงอาคารอินเด็กซ์ ลิฟวิ่ง มอลล์ เดิม ในชื่อว่า ดิ ออร์ชาร์ด วิลล์ ซึ่งจะเพิ่มพื้นที่อาคารอีก 80,000 ตารางเมตร รวมเป็น 290,000 ตารางเมตร และก่อสร้างอาคารชุดเพื่อการพักอาศัยกับโรงแรมเพิ่มในพื้นที่ด้านหลังอาคารอีกด้วย โดยมีมูลค่าการลงทุนที่ 4,500 ล้านบาท อย่างไรก็ตามในส่วนของร้านค้าหลักของกลุ่มเซ็นทรัล มีการปรับเปลี่ยนจากเดิมคือไม่มีห้างสรรพสินค้า แต่จะมีร้านค้าอื่น ๆ ได้แก่ ซูเปอร์มาร์เก็ตท็อปส์ ฟู้ด ฮอลล์ ซูเปอร์สปอร์ต เพาเวอร์บาย และออฟฟิศเมท เปิดทำการเท่านั้น ซึ่งเหมือนกับรูปแบบการพัฒนาศูนย์การค้าของเซ็นทรัลพัฒนาตั้งแต่ พ.ศ. 2564 เป็นต้นมา เช่น เซ็นทรัล ศรีราชา, เซ็นทรัล จันทบุรี, เซ็นทรัล กระบี่, เซ็นทรัล ขอนแก่น แคมปัส และเอสพละนาด รัชดา เป็นต้น การจัดสรรพื้นที่ เซ็นทรัล นอร์ทวิลล์ แบ่งพื้นที่จัดสรรเป็น 3 ส่วนหลัก ได้แก่ อาคารหลัก (นอร์ทวิลล์) อาคารส่วนต่อขยาย (ออร์ชาร์ดวิลล์) และพื้นที่พักอาศัย ประกอบด้วยพื้นที่สำคัญดังนี้ นอร์ทวิลล์ วิงก์ (เซ็นทรัล รัตนาธิเบศร์ อาคารหลักเดิม) ท็อปส์ ฟู้ด ฮอลล์ เพาเวอร์บาย ซูเปอร์สปอร์ต บีทูเอส ศูนย์อาหารฟู้ดวิลล์ โรงภาพยนตร์เอสเอฟ ซีเนม่า จำนวน 5 โรง สถานออกกำลังกายฟิตเนส เฟิร์สท์ สนามกีฬาในร่มดีสปอร์ต อารีน่า สวนสนุกคิดส์ซูน่า ออร์ชาร์ดวิลล์ วิงก์ (อินเด็กซ์ ลิฟวิ่ง มอลล์ รัตนาธิเบศร์เดิม) ออฟฟิศเมท พื้นที่พักอาศัย สวนสาธารณะเพ็ทวิลล์ปาร์ค และลู่วิ่งความยาว 450 เมตร สวนสาธารณะและสนามเด็กเล่น เพลย์วิลล์ปาร์ค ออโต้วัน อาคารชุดเพื่อการพักอาศัย ฟิล นอร์ทวิลล์ โรงแรมโก โฮเทล นอร์ทวิลล์ โดยโครงการมีแผนการก่อสร้างทางเชื่อมสถานีแยกนนทบุรี 1 ของ รถไฟฟ้ามหานคร สายฉลองรัชธรรม ที่ชั้น 2 ของอาคารนอร์ทวิลล์ วิงก์ การคมนาคม รถไฟฟ้ามหานคร สายฉลองรัชธรรม: สถานีแยกนนทบุรี 1 รถประจำทาง ของ ขสมก.สาย 18, 134, 177, 191, 203, 528, อ้างอิง แหล่งข้อมูลอื่น เว็บไซต์อย่างเป็นทางการ